b'\n_START_ARTICLE_\n\xc5\xbdelezni\xc5\xa1ka proga\n_START_PARAGRAPH_\n\xc5\xbdelezni\xc5\xa1ka proga je umetno zgrajena pot za tirna vozila, sestavljena iz spodnjega in zgornjega ustroja, objektov in naprav ob progi, zemlji\xc5\xa1\xc4\x8d in \xc5\xbeelezni\xc5\xa1kih zgradb. Po progah vozijo \xc5\xbeelezni\xc5\xa1ka vozila in vlaki. Progo predstavlja en ali ve\xc4\x8d tirov, ki v nepretrganem spoju spajajo sosednja prometna mesta._NEWLINE_Glede na razdaljo med glavama tirnic (\xc5\xa1irino tira) se \xc5\xbeelezni\xc5\xa1ke proge delijo na \xc5\xa1irokotirne, normalnotirne in ozkotirne proge._NEWLINE_Na konferenci v Bernu so leta 1887 podpisali tehni\xc5\xa1ki dogovor med srednjeevropskimi \xc5\xbeelezni\xc5\xa1kimi upravami, po katerem so proge s \xc5\xa1irino tira 1435 mm normalnotirne. Kar je pod to \xc5\xa1irino, so ozkotirne, nad to mero pa \xc5\xa1irokotirne.'